《酬郑户曹骊山感怀》
唐代·韦应物

苍山何郁盘，飞阁凌上清。先帝昔好道，下元朝百灵。

白云已萧条，麋鹿但纵横。泉水今尚暖，旧林亦青青。

我念绮襦岁，扈从当太平。小臣职前驱，驰道出灞亭。

翻翻日月旗，殷殷鼙鼓声。万马自腾骧，八骏按辔行。

日出烟峤绿，氛氲丽层甍。登临起遐想，沐浴欢圣情。

朝燕咏无事，时丰贺国祯。日和弦管音，下使万室听。

海内凑朝贡，贤愚共欢荣。合沓车马喧，西闻长安城。

事往世如寄，感深迹所经。申章报兰藻，一望双涕零。

作者简介：韦应物（生卒年不详），字义博，京兆杜陵（今陕西省西安市）人。唐朝官员、诗人，世称“韦苏州”“韦左司”“韦江州”。今传有10卷本《韦江州集》、两卷本《韦苏州诗集》、10卷本《韦苏州集》。散文仅存一篇。因出任过苏州刺史，世称“韦苏州”。诗风恬淡高远，以善于写景和描写隐逸生活著称。